Land Rover Discovery Sport: Kleinboet word grootFoto: Verskaf Land Rover het in 2015 sy Discovery Sport bekendgestel. Dit het die Freelander vervang. Op ŉ stadium wou ek ŉ Freelander 2 koop. Eintlik sou ek steeds van een hou. Toe kom die Disco Sport. Ek onthou ŉ video op YouTube waar Johnny Smith van Fifth Gear met hom deur ŉ reuserivier gery het … ek was beïndruk. Die opgeknapte Discovery Sport is pas in Suid-Afrika bekendgestel. Dit het nou ŉ nuwe platform wat reeds gerat is vir hibridiese dryfstelsels. Daar is aan die vering getorring – en die resultaat is fantasties. Die Discovery Sport sweef oor ŉ grondpad soos min. Foto: Verskaf Met ons belastingstrukture op ingevoerde motors is die prys egter effe skrikwekkend. Die ontwerp het volwasse geraak en die Disco Sport lyk nou nóg meer soos ŉ volbloed Disco. Die voor en agterligte is opgeknap en is nou LED-tipes. Beskou uit die meeste hoeke werk die ontwerp puik – veral in die luuksste HSE-spesifikasievlak met die groter wiele. Die binneruim voel luuks en goed aanmekaargesit. Die kajuit is ergonomies uitgelê en alles is waar ŉ mens dit soek in ŉ Land Rover. Foto: Verskaf Die intelligente knoppies – waarvan die funksies verander soos ŉ mens verskillende verstellings maak – is werklik slim. Een stelsel wat my nog wel teleurstel is die inligtingstelsel. Dit blyk my Land Rover kan net nie presies regkom met die programmering van dié stelsel nie. In die mark waar meeste stelsels nou perfek werk staan dit uit. Die Bluetooth op ons roete was op die koffie. Ons kon die foon kry om te werk – nie die musiek nie. Nietemin – draad ingeprop en CarPlay aangeskakel dan is Bluetooth nie nodig nie. Die Discovery Sport voer twee truuks in sy mou wat meeste van die sportnutse in dié segment nie het nie. Sewe sitplekke én vierwielaandrywing. Werklik bekwame vierwielaandrywing met ŉ fantastiese stelsel wat hulle noem Terrain Response 2. ŉ Mens kan die stelsel in outo laat, óf kies tussen verskeie programme vir modder, rotse, sand ensovoorts. Foto: Verskaf Daar is ŉ slim nuwe kamera wat hulle noem ClearSight – hy is hoër gemonteer en kan baie meer wys, veral langs die motor as ŉ mens 4×4. Dit gaan saam met die ClearSight-truspieëltjie wat ŉ skerm kan wees met ŉ beeld, óf ŉ doodgewone spieël. Die nuwe ratkas- en enjinkombinasie is ŉ openbaring. Ek het ŉ tyd gelede met Jaguar se E-Pace D240 gery en die enjin was baie grof en die ratkas traag. Die intree D180-enjin in die Discovery Sport met sy nuwe 9-spoed outo is fantasties. Die beste brandstofverbruik wat ons kon behaal is ŉ indrukwekkende 6.4 ℓ/ 100 km op die oop pad. Die 2,0 viersilinderturbodieselenjin bied 132 kW en ŉ reusagtige 430 Nm. Gepaard met dié ratkas voel die Disco altyd ywerig om te hol. Daar sal binnekort ŉ P250 model beskikbaar wees met ŉ 184 kW petrolenjin. Foto: Verskaf Die Discovery Sport spog met ŉ 2,5 ton sleepkapasiteit, en met die egalige kragband dink ek die Discovery Sport sal soos ŉ droom sleep. Die Discovery Sport is een van die min sportnutsvoertuie wat nie swaar en lomp voel nie. Hy raak sy massa puik baas. Die ritgehalte is van die boonste rakke, veral op ŉ grondpad. Daar is nie regtig enige bakrol om van te praat nie en die padhouvermoë beter as wat ooit in só voertuig sou nodig wees. Die Discovery Sport kan baie meer 4×4 as wat die meeste mense hom voor krediet sal gee. Die voertuig ry soos ŉ droom en is lekker luuks. Ongelukkig is die prys heel wild en die derde ry sitplekke altyd ŉ opsionele ekstra, maar vir dié wat kan is dit ŉ lieflike ryding. Ons gaan weer tyd met die Discovery deurbring in die dorpsverkeer – maar vir dié wat dit kan bekostig is dit ŉ aantreklik alternatief. Die reeks lyk só: Die reeks word gedek deur ŉ 5 jaar/ 100 000 km waarborg en 5 jaar omvattende instandhoudingsplan.